
Parlamentul  României

Camera  Deputaţilor
Comisia pentru Sănătate şi Familie
                Nr. 28/582/ 10 octombrie 2002 

A V I Z 

asupra propunerii legislative privind

controlul psihologic şi psihiatric asupra candidaţilor în

funcţiile de demnitari publici


În conformitate cu prevederile art.89 din Regulamentul Camerei Deputaţilor ,  Comisia pentru sănătate şi familie a fost sesizată, spre dezbatere şi avizare, cu  propunerea legislativă privind controlul psihologic şi psihiatric asupra candidaţilor în funcţiile de demnitari publici, trimisă cu adresa nr.251 din 24 iunie 2002.


În urma examinării propunerii legislative, Comisia pentru sănătate şi familie a  constatat că aceasta se află în contradicţie cu dispoziţiile  art.13 alin.(2) din Legea sănătăţii mintale şi a protecţiei persoanelor cu tulburări psihice nr.487/8 august 2002  unde se prevede că, în anumite cazuri specificate de lege, evaluarea stării de sănătate mintală are ca obiective determinarea capacităţii psihice şi a discernământului, stabilirea periculozităţii pentru sine sau pentru alte persoane, determinarea gradului de incapacitate, invaliditate şi handicap psihic.  Evaluarea capacităţii psihice se efectuează pentru unele profesiuni care necesită acest fapt, categoriile urmând să fie stabilite prin norme elaborate de către Ministerul Sănătăţii şi Familiei .


Propunerea legislativă are ca obiect de reglementare instituirea unui control obligatoriu, psihologic şi psihiatric al candidaţilor la funcţiile de “demnitari publici”, în scopul prevenirii şi tratării tulburărilor psihice şi de comportament, care pot influenţa în mod negativ exercitarea mandatului acestora.


Aceste prevederi constituie o discriminare şi aduc atingere drepturilor prevăzute la art.16 alin.(1) şi (3) din Constituţia României privind egalitatea în drepturi.


De asemenea, prevederile de la art.4 din propunerea legislativă aduc o gravă atingere a drepturilor conferite de art.26 din Constituţia României, privind viaţa intimă, familială şi privată, obligând candidatul sau familia acestuia să prezinte rezultatele controlului psihologic şi psihiatric, organismelor de conducere ale formaţiunilor politice care l-au propus pe respectivul candidat, în aşa fel făcând publice aspecte de ordin personal ale celui care ar putea sau nu, să deţină în viitor o funcţie de demnitate publică.


În acest sens, se face o gravă confuzie în ceea ce priveşte candidatura la funcţiile de demnitate publică şi procedura legală de angajare a salariaţilor prin care, în mod obligatoriu, se solicită un examen medical complex, în funcţie de specificul profesiunii.


Propunerea legislativă adaugă, pe de o parte, la Constituţie, iar pe de altă parte se îndepărtează de la prevederile art.34 şi 35 din Constituţie, privind dreptul de vot şi dreptul de a fi ales.

Experţi ai Organizaţiei Mondiale a Sănătăţii au examinat această problemă în cursul dezbaterilor din Comisia pentru sănătate şi familie a proiectului Legii sănătăţii mintale şi s-a ajuns la concluzia că această prevedere este discriminatorie, recomandând renunţarea la o astfel de reglementare.


Menţionăm că legislaţia Comunităţii Europene, precum şi legislaţia internaţională în materie nu cuprind astfel de prevederi  care au un profund caracter discriminatoriu.


Faţă de cele prezentate Comisia pentru sănătate şi familie , având în vedere şi punctul de vedere negativ al Guvernului ( nr.4049/MRP din 23.08.2002) şi avizul negativ al Consiliului Legislativ ( 848/24.06.2002), a hotărât, în unanimitate, în şedinţa din data de 9.10.2002, avizarea negativă a propunerii legislative , recomandând Comisiei juridice, de disciplină şi imunităţi elaborarea unui raport de respingere.


Prin obiectul său de reglementare, propunerea legislativă se înscrie în categoria legilor ordinare.

